Fico, Robert, predseda vlády SR (2023-12-20):
Ďakujem pekne za otázku. Predsa len ešte raz pred tým, ako začnem odpovedať, vám chcem všetkým zaželať pokojnú prípravu na vianočné sviatky. Je mi ľúto, že sme stále v takom turbulentnom politickom súboji doslova pár hodín pre Štedrým večerom, ale jednoducho daň musíme zaplatiť za to, že voľby neboli v júni, ale boli až 30. septembra a ten čas nás núti na niektoré rozhodnutia v zrýchlenom konaní. Pán poslanec, pokiaľ ide o vašu otázku, pokúsim sa na ňu odpovedať politologicky a nie politicky, aby som na niekoho útočil. Politologicky musíme všetci pripustiť, že po parlamentných voľbách 30. septembra sa nám v extrémne krátkom čase podarilo zostaviť vládu, dohodnúť programové vyhlásenie vlády, získať dôveru v parlamente a súčasne predložiť, aj presadiť v Národnej rade celý rad dôležitých zákonov. Máme spoločný názor v koalícii na konsolidáciu, na rozpočet, našli sme mechanizmus, ako pomôcť ľuďom s hypotekárnymi úvermi, ako vyplatiť 13. dôchodky pri zachovaní rodičovských dôchodkov, ako pomôcť ľuďom pri vysokých cenách energií a našli sme aj zhodu na významnej reforme trestnej legislatívy, o ktorej budeme rokovať s vysokou pravdepodobnosťou v januári. Za týchto podmienok vláda stihla za možno päť alebo šesť týždňov to, čo iným vládam by mohlo trvať celé roky, čo môže vyvolávať u opozícii pocit, že je treba na to reagovať. Opakujem, hovorím teraz politologicky, pretože tempu, ktoré vláda nasadila, návrhom zákonov, ich spôsobu presadzovania veľmi ťažko opozícia čelí, tak celkom normálne si našla tému, ja tomu absolútne rozumiem, Úradu špeciálnej prokuratúry, snaží sa mobilizovať svojich voličov, lebo to sú opozičné mítingy, to nie sú občianske mítingy, to sú opozičné vystúpenia a na týchto stretnutiach sa pokúšajú vyvolať atmosféru, že Slovensko je vraj ohrozené, ak by došlo k rozpusteniu Úradu špeciálnej prokuratúry. Je veľmi nebezpečné, pán poslanec, ak sa opäť vraciame k súboju, ktorý tu bol tri a pol roka, keď sa predchádzajúca vládna garnitúra rozhodla, že zlikviduje opozíciu prostriedkami trestného práva. Opäť to hovorím fakticky, mohol by som sa sťažovať, ale musím skonštatovať, že neželám nikomu z predstaviteľov súčasnej opozície, aby im ráno niekto o piatej za prítomnosti médií vykopol dvere, aby boli obvinení bez akýchkoľvek dôvodov, zadržaní a vzatí na rok, možno aj viac do väzby a potom prepustení so slovami: prepáčte, ale pomýlili sme sa. Toto neželám nikomu. Preto by som chcel požiadať opozíciu, ktorá si organizuje svoje stretnutia, aby nemotivovala ľudí, ktorí na tieto stretnutia chodia, rôznymi vyjadreniami a vyhláseniami typu, že vláda má ísť do basy, že ministri a predseda vlády majú stráviť zbytok svojho života vedľa ľudí, ktorí sú právoplatne odsúdení. Pán podpredseda Národnej rady, patríte medzi jedných z hlavných organizátorov týchto podujatí, ani ja, ani nikto z členov vlády nie je ani podozrivý, ani obvinený, ani obžalovaný zo žiadnej korupčnej trestnej činnosti. Ani z inej činnosti. Bol som za tri roky štyrikrát obvinený, takýto rekord sa nikde na svete nestal. A bol som obvinený výlučne za politickú trestnú činnosť. Bol som obvinený za organizovanie tlačových konferencií a za to, že som organizoval nejaké protestné mítingy. Nehrajte túto hru, táto hra je veľmi nebezpečná, ak ponúkate ako jedinú alternatívu boja s doteraz úspešnou vládou opätovnú kriminalizáciu predstaviteľov vládnej koalície, ich osočovaním, obviňovaním a posielaním do výkonu trestu odňatia slobody bez toho, aby ste mali k dispozícii čo len jeden jediný relevantný argument alebo dôkaz. Ja takéto správanie sa odsudzujem a garantujem, že zneužívanie trestného práva nebude našou výbavou, tak ako bolo výbavou troch vlád, ktoré tu boli od roku 2020. Ďakujem pekne. (Potlesk.)